ÕNNELIK LÕPP – 22.12.2011
"Aasta täis suuri ja väikeseid mereäärseid lugusid, üllatusi ja avastusi on jõudnud lõpusirgele. See on olnud ainulaadne aasta, mis pole mitte üksnes tõstnud Eesti pealinna Euroopa kultuurimetropolide sekka, vaid andnud hea võimaluse ise peeglisse vaadata. On meil põhjust peegelpildiga rahul olla?
Kultuuripealinna meeskond usub, et on. Käsikäes kultuurirahvaga oleme aastaga suutnud laiendada kultuuri mõistet, kultuuritaju – kultuurielu valgus tänavu kõikjale, saades iseenesestmõistetavaks osaks linnaruumist ja inimeste argipäevast.
Üksteise järel tegudele tärganud kogukonnad ning külalislahkemate teenindusettevõtete ja sadade särasilmsete vabatahtlikega lõpetades näitasid, et kultuur algab eelkõige meist enestest, meie tagatubadest ja -hoovidest, meie suhtumisest, väärtustest ja avatusest.
Tänavu sündinud säravad algatused tõid linna uue hingamise, veendumuse, et ühisel jõul on iga muutus võimalik. Aasta jooksul ilmavalgust näinud rahvusvahelised projektid andsid mõistmise, et eesti kultuur on osa üleeuroopalisest kultuurist, seda pidevalt mõjutades ja täiendades.
Nii sündisid kümned piiriülesed koostööd, mis ei lõppe selle aastaga – just nii, nagu usutavasti ei lõppe tänavu alanud avalik arutelu selle üle, kuidas nutikamalt siduda kultuuri ja linnakeskkonda, arendada loomemajandust ja kultuurieksporti ning ahvatleda Eestit avastama üha enam kultuurituriste.
Sündmuste- ja rahvarohke Euroopa kultuuripealinna aasta Tallinnas tõestas, et Eesti asja ei pea iial kampaania korras tikutulega taga otsima – meie mitmekihiline, minevikku kandev ja tulevikku vaatav kultuur, siin elavate rahvaste uute algatuste julgus ning koostegemise rõõm ongi see Eesti asi, mille üle ka Euroopa kultuuripealinna aasta lõppedes uhked võime olla."
Sihtasutus Tallinn 2011
Euroopa kultuuripealinna aasta lõppeb 22. detsembril tiheda programmiga mere ääres ja linna südames. Teise seas toimub Tallinna Sadama kruiisialal projekti „60 sekundit üksindust aastal Null“ ainulinastus, Vabaduse väljakul kuuleb Margo Kõlari uudisteost „Tornikellade laul“ ja näeb sellest inspireeritud videoprojektsiooni Jaani kiriku fassaadil.
22.12.2011
- 10.00–19.00 jõuluturg, Raekoja plats
- 12.00–18.00 tasuta muuseumipäev
- 12.00–18.00 „PiparkoogiMaania: ajamasin“,
disaini- ja arhitektuurigalerii
- 18.00–20.00 „Kuulame mereäärseid lugusid“,
Tallinna Kunstihoone galerii
- 19.00–20.00 kontserdid ja jumalateenistused
Tallinna vanalinna kirikutes
- 19.30–21.00 „60 sekundit üksindust aastal Null“,
Tallinna Sadama kruiisiala
- 20.11–20.30 Margo Kõlari „Tornikellade laul“ ja
Taavi Varmi videoprojektsioon, Vabaduse väljak
- 20.30–21.15 Küünlameri ja kontsert „Hetkes olemise ilu“, Vabaduse väljak
- 21.00–00.00 Euroopa kultuuripealinna ametlik lõputseremoonia ja tiitli üleandmine, Lennusadama angaarid (kutsetega)
- 22.00–04.00 Club 2011, Kultuurikatel
Kogu päeva on mereäärsel Vabaduse väljaku tunneli Eksperimentaalgaleriis avatud fotograaf
Stanislav Moshkovi näitus „Null igavat päeva“.